
Π.3.2.5 Πιλοτική εφαρμογή και αξιολόγηση αντιπροσωπευτικού αριθμού σεναρίων από κάθε τύπο σε διαφοροποιημένες εκπαιδευτικές συνθήκες πραγματικής τάξης
Νεοελληνική Γλώσσα

Γ΄  Δημοτικού

Τίτλος:
«Πολιτείες ντυμένες στα λευκά»
Συγγραφή: ΞΑΝΘΟΠΟΥΛΟΣ ΑΝΑΣΤΑΣΙΟΣ 

Εφαρμογή: ΚΙΟΥΣΗ ΕΛΕΝΗ 

ΠΡΑΞΗ: «Δημιουργία πρωτότυπης μεθοδολογίας εκπαιδευτικών σεναρίων βασισμένων σε ΤΠΕ και δημιουργία εκπαιδευτικών σεναρίων για τα μαθήματα της Ελληνικής Γλώσσας στην Α/βάθμια και Β/βάθμια εκπαίδευση» MIS 296579 (κωδ. 5.175), - ΟΡΙΖΟΝΤΙΑ ΠΡΑΞΗ, στους άξονες προτεραιότητας 1-2-3 του Επιχειρησιακού Προγράμματος «Εκπαίδευση και Δια Βίου Μάθηση», η οποία συγχρηματοδοτείται από την  Ευρωπαϊκή Ένωση (Ευρωπαϊκό Κοινωνικό Ταμείο) και εθνικούς πόρους. 
ΕΠΙΣΤΗΜΟΝΙΚΟΣ ΥΠΕΥΘΥΝΟΣ: Ι. Ν. ΚΑΖΑΖΗΣ

ΑΝΑΠΛΗΡΩΤΗΣ ΕΠΙΣΤΗΜΟΝΙΚΟΣ ΥΠΕΥΘΥΝΟΣ: ΒΑΣΙΛΗΣ ΒΑΣΙΛΕΙΑΔΗΣ
ΠΑΡΑΔΟΤΕΟ: Π.3.2.5. Πιλοτική εφαρμογή και αξιολόγηση αντιπροσωπευτικού αριθμού σεναρίων από κάθε τύπο σε διαφοροποιημένες εκπαιδευτικές συνθήκες πραγματικής τάξης.
ΥΠΕΥΘΥΝΟΣ ΠΑΡΑΔΟΤΕΟΥ: ΔΗΜΗΤΡΗΣ ΚΟΥΤΣΟΓΙΑΝΝΗΣ

Υπεύθυνοι υπο-ομάδας εργασίας γλώσσαςπρωτοβάθμιας:
Κώστας Ντίνας & Σωφρόνης Χατζησαββίδης

ΦΟΡΕΑΣ ΥΛΟΠΟΙΗΣΗΣ: ΚΕΝΤΡΟ ΕΛΛΗΝΙΚΗΣ ΓΛΩΣΣΑΣ 

http://www.greeklanguage.gr 

Καραμαούνα 1 – Πλατεία Σκρα Τ.Κ. 55 132 Καλαμαριά, Θεσσαλονίκη

α. ταυτοτητα

Τίτλος
Πολιτείες ντυμένες στα λευκά.

Εφαρμογή σεναρίου
Ελένη Κιούση
Δημιουργία σεναρίου
Αναστάσιος Ξανθόπουλος

Διδακτικό αντικείμενο

Νεοελληνική Γλώσσα
Τάξη

Γ΄ Δημοτικού 

Σχολική μονάδα

Δημοτικό Σχολείο Ελεώνα-Θήβας
Χρονολογία

Από 20/04/2015 έως 24/04/2015
Διδακτική/θεματική ενότητα

Γ΄ Δημοτικού, τ. Β΄, σσ. 7-18 & ΤΕ τ. Α΄ σσ. 56-64
Διαθεματικό

Ναι
Εμπλεκόμενα γνωστικά αντικείμενα

Ι. Φιλολογικής ζώνης

Νεοελληνική Γλώσσα

ΙΙ. Άλλα γνωστικά αντικείμενα

Πληροφορική
Χρονική διάρκεια
Για την εφαρμογή του σεναρίου απαιτήθηκαν 8 διδακτικές ώρες.
Χώρος

Ι. Φυσικός χώρος

Εντός σχολείου: αίθουσα διδασκαλίας, εργαστήριο πληροφορικής.
ΙΙ. Εικονικός χώρος
Ιστολόγιο της τάξης, ιστοσελίδες και περιβάλλοντα που διατίθενται στο εφαρμοσμένο σενάριο.

Προϋποθέσεις υλοποίησης για δάσκαλο και μαθητή

(Δεν υπήρχε στο συνταγμένο σενάριο)
Εφαρμογή στην τάξη

Το συγκεκριμένο σενάριο εφαρμόστηκε στην τάξη.

Το σενάριο στηρίζεται
Αναστάσιος Ξανθόπουλος, Πολιτείες ντυμένες στα λευκά. Νεοελληνική Γλώσσα Γ΄ Δημοτικού, 2012. 

Το σενάριο αντλεί
---
Β. Σύντομη περιγραφή
Περιλαμβάνονται δραστηριότητες που σχετίζονται με τις θεματικές περιοχές 
που θίγονται στο συγκεκριμένο κεφάλαιο του βιβλίου και δίνουν αφορμή για περαιτέρω επεξεργασία, όπως η παραγωγή ραδιοφωνικής μετάδοσης, η κατασκευή πρωτοσέλιδου εφημερίδας, η ανάγνωση και κατανόηση αφηγηματικών και ειδησεογραφικών κειμένων. 
γ. εισαγωγη

(Δεν υπήρχε στο συνταγμένο σενάριο)
Δ. Στόχοι-σκεπτικό ΚΑΙ ΣΥΝΔΥΑΣΜΟΣ ΤΟΥΣ
Οι δραστηριότητες και οι ασκήσεις στοχεύουν στη γνωριμία με ορισμένες πτυχές της πραγματικότητας και του κόσμου, με την καλλιέργεια του προφορικού και του γραπτού λόγου, καθώς και με την εξοικείωση με ορισμένες πτυχές των νέων γραμματισμών που εκπορεύονται από τη χρήση των ΤΠΕ. Πιο αναλυτικά: 

Γνώσεις για τον κόσμο και στάσεις, αξίες, πεποιθήσεις
Επιχειρείται οι μαθητές/-τριες:
· να γνωρίσουν πώς εργάζονται οι δημοσιογράφοι στις εφημερίδες και στο ραδιόφωνο∙
· να αποκτήσουν γνώσεις γύρω από τον τρόπο παραγωγής των ραδιοφωνικών εκπομπών∙
· να γνωρίσουν πώς κατασκευάζεται το πρωτοσέλιδο των εφημερίδων∙
· να μάθουν πώς ο καιρός επηρεάζει την καθημερινότητα των ανθρώπων∙
· να γνωρίσουν τι προβλήματα και κινδύνους προκαλεί το χιόνι και ο χειμώνας.
Γνώσεις για τη γλώσσα
Επιχειρείται οι μαθητές/-τριες:
· να ασκηθούν στην κατανόηση αφηγηματικών και ειδησεογραφικών κειμένων∙ 

· να ασκηθούν στην παραγωγή προφορικού και γραπτού λόγου∙
· να εξοικειωθούν με την παραγωγή πολυτροπικών κειμένων (συνδυασμός λόγου-εικόνας)∙
· να αποκτήσουν νέο λεξιλόγιο.
Γραμματισμοί
Επιχειρείται οι μαθητές/-τριες:
· να ασκηθούν στην αναζήτηση μέσω ηλεκτρονικής μηχανής αναζήτησης∙ 

· να  εξοικειωθούν με τη χρήση του κειμενογράφου∙
· να γνωρίσουν βασικές λειτουργίες γύρω από εφαρμογές επεξεργασίας εικόνων∙ 

· να εξοικειωθούν με τις βασικές λειτουργίες εκπαιδευτικών λογισμικών∙
· να εξοικειωθούν στοιχειωδώς με το λογιστικό φύλλο.
Διδακτικές πρακτικές
Στο σενάριο που εφαρμόστηκε χρησιμοποιήθηκαν διαφορετικές διδακτικές πρακτικές, μέθοδοι και στρατηγικές, από αυτές που χρησιμοποιούνται σε μια παραδοσιακή διδασκαλία, ώστε να προωθηθεί η κατάκτηση των διδακτικών στόχων. 

Η εργασία σε ομάδες αποτέλεσε την κύρια μέθοδο κατά την οποία εφαρμόστηκαν οι προτεινόμενες δραστηριότητες. Οι μαθητές είχαν τη δυνατότητα να εμπλακούν ενεργά στις δραστηριότητες του σεναρίου, να επιχειρηματολογήσουν υποστηρίζοντας τη γνώμη τους, να καλλιεργήσουν την αυτοπεποίθηση,  να γράψουν ένα άρθρο στην εφημερίδα της τάξης, να ηχογραφήσουν τη φωνή τους, να συμπληρώσουν έναν πίνακα σε μία φόρμα Googledocs και τέλος να εκφραστούν εικαστικά. 
Οι μαθητές/-τριες εργάστηκαν ομαδοσυνεργατικά, οικοδομώντας τη νέα γνώση με την αλληλοβοήθεια των συμμαθητών τους, καλλιεργώντας τον διάλογο και διαπραγματευόμενοι τις προτάσεις τους. Οι έντεκα μαθητές χωρίστηκαν σε τέσσερις ομάδες των τριών ατόμων, εκτός από μια που είχε δύο. Σε κάθε ομάδα είχε αντιγραφεί το σενάριο, στην επιφάνεια εργασίας του υπολογιστή τους και οι απαραίτητες δραστηριότητες με τα φύλλα εργασίας και τις εικόνες, για τη χρήση της εφαρμογής.
ε. λεπτομερης παρουσιαση της προτασης

Αφετηρία
Αφορμή για την εφαρμογή του σεναρίου αποτέλεσε το Βιβλίο της Γλώσσας της Γ΄ Τάξης,  και συγκεκριμένα η ενότητα «Πολιτείες ντυμένες στα λευκά » ΒΜ2 (σσ. 7-18) και το ΤΕ, τεύχος Α΄ (σσ. 56-64). Βέβαια, ο φετινός χειμώνας ήταν πολύ βαρύς και για αρκετές ημέρες τα σχολεία παρέμειναν κλειστά. Αυτό ήταν ένας επιπλέον παράγοντας που στάθηκε αφορμή, για την ενασχόληση με τις δραστηριότητες της ενότητας που αφορούσαν τα καιρικά φαινόμενα και τα προβλήματα που αυτά προκαλούν στους ανθρώπους και στο οδικό δίκτυο σε όλη τη χώρα. 
Αξιοποιήθηκαν προγράμματα του ηλεκτρονικού υπολογιστή, αναζητήθηκαν λήμματα λέξεων από το διαδικτυακό Λεξικό της Κοινής Νεοελληνικής (Τριανταφυλλίδη), συμπληρώθηκαν πίνακες σε φόρμες του Googlegocs, ηχογραφήθηκαν οι φωνές των μαθητών και οι μαθητές έπαιξαν τον ρόλο των δημοσιογράφων.
Σύνδεση με τα ισχύοντα στο σχολείο
Η εφαρμογή του σεναρίου ακολουθεί τη λογική των Αναλυτικών Προγραμμάτων Σπουδών (Α.Π.Σ.), καθώς έχει ως κεντρικό άξονα τους διδακτικούς στόχους που περιλαμβάνονται στα εγχειρίδια της Γλώσσας. Η παραγωγή γραπτού λόγου, όπως επίσης η καλλιέργεια της προφορικής έκφρασης των μαθητών και η ταυτόχρονη εμπλοκή διαδικτυακών εργαλείων αποτέλεσαν κομβικούς στόχους προς την κατεύθυνση της ανάπτυξης νέων γραμματισμών κειμενικού είδους, όπως είναι της ειδησιογραφίας. Οι στόχοι αυτοί είναι πλήρως συμβατοί με τους ειδικότερους στόχους για το μάθημα της ελληνικής Λογοτεχνίας / Γλώσσας στη Γ΄ Τάξη του Δημοτικού. 
Αξιοποίηση των ΤΠΕ 

Η ενσωμάτωση των τεχνολογικών εργαλείων στη διδακτική πράξη επιτείνεται ολοένα και περισσότερο στη σύγχρονη εποχή. Οι δυνατότητες που προσφέρουν οι νέες τεχνολογίες τις καθιστούν ιδιαίτερα χρήσιμες όσον αφορά την επίτευξη συγκεκριμένων μαθησιακών στόχων. Η μελέτη, η ανάλυση και η παραγωγή πολυτροπικών κειμένων προσδίδουν μία νέα διάσταση στη διαδικασία της μάθησης, καθώς οι μαθητές συμμετέχουν ενεργά, επικοινωνούν μεταξύ τους και αποκτούν συμμετοχικό ρόλο.
Στο παρόν σενάριο οι μαθητές/-τριες ενεπλάκησαν με συγγραφή άρθρου σε εφημερίδα, με αναζήτηση πληροφοριακών στοιχείων σε τοπικό επίπεδο για θέματα που αφορούσαν τον καιρό, με εισαγωγή σχολίων, υπογραμμίσεις φράσεων και επιλεκτικών χρωματισμών λέξεων σε κείμενο, με εγγραφή και αποθήκευση μιας ραδιοφωνικής είδησης.
Κείμενα
Ιστοσελίδες

· Πληροφοριακές ιστοσελίδες για τοπική ενημέρωση.

http://www.skyros.gr/ 
http://www.inskyros.gr/ 
Εικονικά περιβάλλοντα

· Λεξικό της Κοινής Νεοελληνικής γλώσσας
· Ψηφιακό σχολείο
· Βίντεο ηχογράφησης στο Reaper: 
https://www.youtube.com/watch?v=1w5Y5nGbnmE 

· Φόρμες στο Googledocs

· Χρήση ηλεκτρονικού ταχυδρομείου
Διδακτική πορεία/στάδια/φάσεις

1η & 2η διδακτική ώρα

1η δραστηριότητα

Στην ολομέλεια της τάξης, πραγματοποιήθηκε ψηφιακή ανάγνωση του κειμένου «Η πόλη χάθηκε στο χιόνι», Γλώσσα Γ΄ Τάξη (σσ. 8-11) και ακολούθησαν οι ερωτήσεις κατανόησης. Κατόπιν, έγινε εισαγωγή στον χώρο και στον χρόνο της ιστορίας και προβολή των ηρώων, καλλιεργώντας τον αναφορικό (αφήγηση) και τον κατευθυντικό λόγο (οδηγίες και επιχειρηματολογία). 
Στη συνέχεια, ακολούθησε η επεξεργασία της υποενότητας «Τόσο χιόνι δεν ξανάγινε!» και πιο συγκεκριμένα έγινε η άσκηση 2 της σελίδας 16, η οποία αφορά την κατανόηση του κειμένου. Οι ερωτήσεις – απαντήσεις έγιναν προφορικά και χρωματίστηκαν με διαφορετικό χρώμα η καθεμια. Ήταν οι εξής: «Πού συνέβη, Πότε, Τι συνέβη, Πόση διάρκεια είχε το γεγονός και τι αλλαγές έφερε στη ζωή των κατοίκων;». Οι μαθητές/-τριες σημείωναν με το αντίστοιχο χρώμα της ερώτησης και την απάντηση, την οποία έβρισκαν μέσα στο κείμενο. Τα παιδιά κατάλαβαν ότι το κείμενο αυτό ήταν ένα διασκευασμένο κείμενο από την ηλεκτρονική εφημερίδα της Σκύρου, όπως άλλωστε παρατήρησαν ότι αναγράφονταν στο τέλος του κειμένου. Σε ερώτηση που έγινε αν έχουν διαβάσει ή αν διαβάζουν ηλεκτρονικά βιβλία και εφημερίδες από το διαδίκτυο, οι περισσότεροι απάντησαν ότι οι γονείς τους ενημερώνονται διαδικτυακά για τα τοπικά νέα ή ό,τι άλλο θέλουν. Επίσης, οι ίδιοι οι μαθητές ενημερώνονται για οτιδήποτε τους ενδιαφέρει από την τοπική ηλεκτρονική εφημερίδα. 
Διερευνήθηκε η προτεινόμενη ιστοσελίδα «www.inskyros.gr», είδαν ότι ήταν ενεργή και έδινε πληροφορίες για το νησί της Σκύρου. Κατόπιν, διερεύνησαν τη λέξη χιόνι που υπήρχε στο κείμενό τους, ενώ η τρίτη ομάδα αναζήτησε τον τίτλο του κειμένου εκτός εισαγωγικών και η τέταρτη τον τίτλο εντός εισαγωγικών. Τέλος, έγινε σύγκριση των αποτελεσμάτων όλων των ομάδων και παρατήρησαν ότι η φράση του κειμένου εντός εισαγωγικών έδινε περιορισμένα αποτελέσματα και έτσι είχαν οικονομία χρόνου και κόπου. Ωστόσο, δεν βρέθηκε ακριβώς το κείμενο του σχολικού βιβλίου που έψαχναν και αυτό γιατί: ή το κείμενο δεν υπάρχει πια στο διαδίκτυο ή απλά δε βρέθηκε. Άλλωστε, όπως ειπώθηκε ήταν ένα διασκευασμένο κείμενο και έτσι μπορεί να διαφέρει από το πρωτότυπο.
Τεκμήρια

Το αποτέλεσμα της όλης διαδικασίας ήταν θετικό, διότι οι μαθητές συνεργάστηκαν, επικοινώνησαν και καλλιέργησαν τον προφορικό τους λόγο. Η εκπαιδευτικός βοηθούσε τα παιδιά σε οποιαδήποτε δυσκολία τους παρουσιαζόταν και γενικά είχε αναπτυχθεί ένα θετικό κλίμα επικοινωνίας.
3η & 4η διδακτική ώρα
2η δραστηριότητα
Στο δίωρο αυτό οι μαθητές/-τριες ασχολήθηκαν με την άσκηση 4, του ΒΜ (σσ. 15-16), της υποενότητας «Τόσο χιόνι δεν ξανάγινε». Αρχικά, οι ομάδες έγραψαν σε φύλλο του Word το κείμενό τους, το οποίο στη συνέχεια ηχογράφησαν και το ανήγγειλαν σαν δημοσιογράφοι στον τοπικό ραδιοφωνικό σταθμό (βλ. Συνοδευτικό υλικό>Ηχογραφημένο κείμενο).
Έγιναν ερωτήσεις οι οποίες εστίασαν στη διαφορά μεταξύ γραπτού και προφορικού κειμένου. Οι απαντήσεις που ειπώθηκαν ήταν ότι «υπάρχει μεγάλη διαφορά στα δύο είδη, διότι με διαφορετικό τρόπο λέγεται το καθένα. Στον προφορικό λόγο υπάρχουν παύσεις, επανάληψη του εεε, τυχαίες διακοπές, επιτονισμός, ίσως κάποια ένταση ή ακόμα και κάποιοι εξωτερικοί ήχοι, που μπορεί να αποσυγκεντρώσουν τον αναγνώστη του κειμένου. Άλλωστε, οι δημοσιογράφοι πριν εκφωνήσουν το κείμενό τους, κάνουν δοκιμές και αυτό ηχογραφείται, για να προβληθεί την ώρα της μετάδοσης. Άρα, οι ακροατές ακούν ένα κατασκευασμένο κείμενο και πολύ σπάνια είναι κάτι ζωντανό».
Στη συνέχεια η κάθε ομάδα ηχογράφησε το κείμενο που είχε γράψει και ο/η κάθε μαθητής/-τρια διάβασε ό,τι είχε δημιουργήσει. Αυτό έγινε με το λογισμικό ηχογράφησης  Reaper, το οποίο η εκπαιδευτικός είχε φροντίσει να «κατεβάσει» και να αποθηκεύσει στην επιφάνεια εργασίας των ομάδων. Έγινε πρώτα μια υπόδειξη από την εκπαιδευτικό για το εργαλείο αυτό και οι μαθητές προχώρησαν στην ηχογράφηση. Βέβαια, όπου υπήρχε πρόβλημα, η εκπαιδευτικός καθοδηγούσε τις ομάδες.
Τεκμήρια

Οι μαθητές διασκέδασαν με τον ρόλο του δημοσιογράφου, αναπαρήγαγαν δημιουργικά το κείμενό τους, έκαναν διορθώσεις όπου χρειάζονταν βελτιώνοντας την έκφρασή τους και γενικά έμειναν ενθουσιασμένοι με την ηχογράφηση (βλ. Συνοδευτικό υλικό>Φάκελος>Ηχογράφηση).
5η & 6η διδακτική ώρα

3η δραστηριότητα
Κατά το συγκεκριμένο δίωρο οι μαθητές εργάστηκαν με την άσκηση 1, του ΤΕ τ. Α΄ (σσ. 56), της υποενότητας «Η πόλη χάθηκε στο χιόνι». Το σκεπτικό ήταν να καταχωρήσουν σε έναν πίνακα τις απαντήσεις της άσκησης του βιβλίου τους και να αριθμήσουν τη σωστή σειρά με την οποία έγιναν τα γεγονότα σύμφωνα με το κείμενό τους. 

Έτσι, η πρώτη ομάδα έκανε χρήση ενός κειμενογράφου Word. Η διαδικασία με την οποία δημιούργησαν την άσκηση ήταν να εισάγουν έναν πίνακα με έξι  γραμμές στις οποίες έγραψαν τις απαντήσεις τους και δυο στήλες, όπου στη μια –αριστερά– έπρεπε να γίνει η αρίθμηση. Αφού διάβασαν τις απαντήσεις συμπλήρωσαν τους αριθμούς που αντιστοιχούσαν στο κάθε γεγονός. Η δεύτερη και η τρίτη ομάδα συμπλήρωσαν την άσκηση σε ένα αρχείο Excel. Οι μαθητές έγραψαν τις απαντήσεις σε κάθε γραμμή, αρχίζοντας από το κελί Β. Στο κελί Α έκαναν την αρίθμηση. Αφού συμπλήρωσαν την άσκηση επέλεξαν (αριστερό κλικ) την πρώτη στήλη και από το μενού Δεδομένα επέλεξαν Ταξινόμηση> Αύξουσα. Παρατήρησαν ότι τα γεγονότα τοποθετήθηκαν αυτόματα από το 1 έως το 6. Η τέταρτη ομάδα συμπλήρωσε έναν πίνακα στο Googledocs. Έγραψαν τις απαντήσεις και εισήγαγαν έξη αριθμητικές επιλογές απαντήσεων από το 1-6, για να μπορούν να επιλέγουν κάθε φορά τον σωστό αριθμό.
Οι ομάδες ολοκλήρωσαν την άσκησή τους και τέλος χρωμάτισαν με διαφορετικό χρώμα το κάθε κελί της αρίθμησης, θέλοντας να δώσουν έμφαση στη διαφορετικότητα των απαντήσεων (βλ. Συνοδευτικό υλικό>Φάκελος>Βάζω στη σειρά).
7η & 8η διδακτική ώρα
4η δραστηριότητα
Στην τελευταία δραστηριότητα οι μαθητές/τριες έγιναν και πάλι μικροί δημοσιογράφοι και έγραψαν ένα πρωτοσέλιδο εφημερίδας, με θέμα την κακοκαιρία που βίωσαν τον χειμώνα. Η άσκηση αυτή στηρίζεται στην άσκηση 5 του ΤΕ, τ. Α΄ (σ. 64), με τίτλο «Η εφημερίδα της τάξης μου».
Αρχικά οι ομάδες παρατήρησαν τα δομικά στοιχεία, που βρίσκονται στην άκρη δεξιά της δραστηριότητας. Σύμφωνα με αυτά  έπρεπε να γράψουν το όνομα της εφημερίδας, ποιος την εκδίδει, τον αριθμό του φύλλου και την ημερομηνία, να δώσουν έναν τίτλο για το κύριο γεγονός, να γράψουν για το γεγονός αυτό, να εισάγουν φωτογραφίες και μία λεζάντα κάτω από αυτή και τέλος να πληροφορήσουν  τους αναγνώστες για οτιδήποτε άλλο θέλουν να γράψουν.
Οι μαθητές κατασκεύασαν την εφημερίδα τους στο Word. Άνοιξαν πάνω αριστερά το Κουμπί του Office και επέλεξαν Δημιουργία. Στη λίστα που εμφανίστηκε άκρη δεξιά, επέλεξαν Εκπαίδευση και διάλεξαν το πρότυπο σχολική εφημερίδα. Έγραψαν τον τίτλο του θέματος Wordart, εισήγαγαν εικόνες και έγραψαν μία λεζάντα για τις εικόνες τους. Η εργασία έγινε από όλες τις ομάδες με τη διαχείριση «Κατανομής εργασιών». Έτσι, η μια ομάδα βρήκε και αποθήκευσε εικόνες (βλ. Συνοδευτικό υλικό>Φάκελος>Εικόνες χιονιού), η άλλη έγραψε τα κείμενα, η τρίτη έγραψε την στήλη των περιεχομένων και η τέταρτη έφτιαξε τα σχήματα και τους τίτλους της εφημερίδας. Παρόλα αυτά, ο κάθε μαθητής ήθελε να φτιάξει τη δική του εφημερίδα και έτσι έγινε. Στο τέλος εκτυπώθηκαν όλες οι εφημερίδες και τις έβαλαν στον πίνακα ανακοινώσεων της τάξης. Οι μαθητές χρωμάτισαν τις εφημερίδες τους, γιατί ο εκτυπωτής είναι ασπρόμαυρος (βλ. Συνοδευτικό υλικό>Η εφημερίδα της τάξης).
        Τεκμήρια

Τέλος, το αποτέλεσμα της δραστηριότητας ήταν θετικό, αφού όλοι οι μαθητές/-τριες ασχολήθηκαν με τη δημιουργία, εικονογράφηση, αρίθμηση φύλλου, γράψιμο τίτλου και περιεχομένων της εφημερίδας τους.
ΣΤ. ΦΥΛΛΟ/-Α ΔΡΑΣΤΗΡΙΟΤΗΤΩΝ

Βλ. συνημμένο φάκελο.

Ζ. Άλλες εκδοχές
Δεν αναφέρονται στο σενάριο.

Η. Κριτική
Κατά την πραγματοποίηση των δραστηριοτήτων διαπιστώθηκε ότι:

· Οι μαθητές άσκησαν δεξιότητες με τους νέους γραμματισμούς και επιτεύχθηκαν οι στόχοι του σεναρίου.

· Οι δραστηριότητες εμπλούτισαν το μάθημα με στοιχεία που περιέχονται σε πόρους που προέρχονται από ΤΠΕ, χωρίς να ξεφεύγουν από τη λογική και τη σειρά που έχει το σχολικό εγχειρίδιο.
· Έγιναν όλες οι προτεινόμενες δραστηριότητες αν και υπήρχε βαθμός δυσκολίας σε αυτές. Γι’ αυτό δεν έγινε η δραστηριότητα της χρήσης πίνακα στο Hotpotatoes αλλά στο Word και στο Excel, διότι διαπιστώθηκε ότι οι μαθητές δυσκολεύονταν. 

· Οι μαθητές έπαιξαν τον ρόλο του δημοσιογράφου, ηχογράφησαν το κείμενό τους και έφτιαξαν την εφημερίδα της τάξης.
Θ. Βιβλιογραφία
Διαδραστικά σχολικά βιβλία, Τα απίθανα μολύβια. Βιβλίο μαθητή, β΄ τεύχος και Τετράδιο εργασιών, α΄ τεύχος. 
http://dschool.edu.gr/  

